Z A P I S N I K
s 12. sjednice Vijeća Mjesnog odbora Mimara
održane 11. svibnja 2022. godine
u prostorijama MO Mimara, Vodnikova 15, s početkom u 18 sati


U 18 sati počinje 12. sjednica Vijeća Mjesnog odbora Mimara. Prisutni članovi Vijeća Mjesnog odbora (MO) Mimara su Iva Špoljar Šarić, Lina Budak, Ana Podnar, Boris-Neven Beker i Nada Jagetić.

Predsjednica Vijeća MO Mimara pozdravlja prisutne i konstatira da su na sjednici prisutni svi članovi Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica Vijeća MO Mimara otvara raspravu o zapisniku s 11. sjednice Vijeća MO Mimara. Kako primjedbi na zapisnik nema, Vijeće jednoglasno prihvaća zapisnik s 11. sjednice Vijeća MO Mimara održane 13. travnja 2022. godine.

Predlaže se sljedeći

DNEVNI RED

1. Upiti građana
1. Razno


1. Upiti građana
Predsjednica Vijeća obavještava članove o upitima građana. Stigao je zahtjev A.M., predstavnice suvlasnika zgrade Crnatkova 8 u kojem se traži mogućnost povremenog korištenja prostora mjesnog odbora Mimara budući nemaju svoj prostor za održavanje sastanaka stanara. 
Članovi Vijeća Mjesnog odbora Mimara donose sljedeći

ZAKLJUČAK

Vijeće Mjesnog odbora Mimara prihvaća predloženi prijedlog da se stanarima zgrade na adresi Crnatkova 8 omogući povremeno korištenje prostora Mjesnog odbora Mimara, uz prethodnu najavu Područnoj službi i mjesnom odboru.


2. Razno 

Pod točkom Razno, predsjednica Vijeća obavještava članove o održanoj 9. koordinaciji predsjednika Vijeća gradske četvrti Donji grad s predsjednicima mjesnih odbora 26. travnja 2022. Najavljen je pilot-projekt čišćenja grafita koji kreće s Vodnikovom ulicom. Vezano za sakupljanje komunalnog otpada, u centru grada se ide u projekt podzemnih spremnika te je predloženo 14 lokacija. Bilo je riječi i o uspostavi novih pješačkih zona, prvo bi se krenulo sa Starom Vlaškom, kasnije možda i s Masarykovom, a najavljena je i biciklistička staza po Deželićevom prilazu. Što se tiče asfalterskog programa, kako su se mjesni odbori odrekli svog dijela za asfaltiranje, Vijeće Gradske četvrti Donji grad je usvojilo jedan zaključak da dio tih sredstava ide na Deželićev prilaz – nogostup od Primorske do Kačićeve ulice  koji je u lošem stanju, a drugi prijedlog je kolnik od Trga V. Mačeka do Primorske.

Također je stigla i obavijest o Pozivu Grada Zagreba za iskazivanjem interesa radi zakupa objekata javne i društvene-predškolske namjene ili zakupa poslovnih objekata za namjenu dječjeg vrtića na području Grada Zagreba, a u svrhu proširenja kapaciteta ustanova predškolskog odgoja i obrazovanja u Gradu Zagrebu. Članovi Vijeća MO Mimara smatraju da prostor MO Mimara nije adekvatan za aktivnosti dječjeg vrtića. 

U nastavku predsjednica Vijeća obavještava članove o održanom sastanku predsjednika Vijeća Gradske četvrti Donji grad i mjesnih odbora s predstavnicima Holdinga i redarstva. 

Članica Vijeća MO Mimara upoznaje ostale članove s pritužbom jednog stanovnika ovog mjesnog odbora koji je ukazao da se u Savskoj ulici (uz samu Crnatkovu ulicu, uz podvožnjak) nalazi kiosk „Fini griz“ koji se bavi prodajom kebaba, međutim, da se vlasnik tog kioska neovlašteno proširio na javnu površinu (nogostup), ali i na zelenu površinu, samovlasno je zauzeo bez ikakvog odobrenja i rješenja nadležnog gradskog tijela i time povećao prostor na kojem obavlja svoju djelatnost. O tome će ovo vijeće obavijestiti nadležna tijela (komunalnog redara i inspekciju).

Zamjenica predsjednice Vijeća predlaže preimenovanje ulica koje se nalaze na „zelenom valu“, u smjeru kretanja od zapada prema istoku (od Hotela Westin do Hotela Sheraton) i vraćanje starog imena te ulice na način da se sadašnje ulice Vukotinovićeva, Žerjavićeva, Trenkova i Hatzova preimenuju i da im se vrati stari naziv: „Ulica 8. maja 1945.“.  Prijedlog se stavlja na glasanje i glasovi su sljedeći: 2 za, 2 suzdržana i 1 protiv, tako da prijedlog nije prihvaćen. 





U nastavku se raspravlja o aktualnostima na području MO Mimara te se donose sljedeći zaključci:
· Članovi Vijeća MO Mimara donose zaključak kojim traže da se ukloni kiosk za novine uz koji je postavljen i frižiderom jer je taj kiosk mjesecima izvan funkcije i ne radi, a nalazi se na nogostupu južne tramvajske stanice u Vodnikovoj ulici i samo zauzima prostor namijenjen kretanju pješaka.





ZAKLJUČAK

 o uklanjanju kioska za novine i  frižidera koji je mjesecima izvan upotrebe s nogostupa  južne strane tramvajskog stajališta u Vodnikovoj ulici


0. [bookmark: _Hlk99355106]Vijeće Mjesnog odbora „Mimara“ traži da se ukloni kiosk za novine i frižider koji je mjesecima izvan upotrebe i zauzima prostor namjenjen pješacima, na južnom nogostupu tramvajskog stajališta u Vodnikovoj ulici

0. Ovaj će Zaključak biti dostavljen Vijeću Gradske četvrti Donji grad i Gradskom uredu za mjesnu samoupravu, civilnu zaštitu i sigurnost na daljnje postupanje.


· Članovi Vijeća MO Mimara donose zaključak kojim traže od Gradske četvrti da se unutar MO Mimara uredi park za pse, pa u tu svrhu predlažu livadu koja se nalazi zapadno od nogostupa i tramvajske stanice u Savskoj (ispred hotela Westin), a omeđena je sa sjeverne strane hotelom Westin, s južne strane zgradama u Jukićevoj ulici i sa zapadne strane je omeđena parkiralištem u ulici I. Kršnjavoga. Članovi Vijeća također predlažu i da se zabrani šetnja pasa u parkovima u kojima se nalaze dječja igrališta, npr. na Mažuranićevom trgu i Srednjoškolskom igralištu postavljanjem znakova.


ZAKLJUČAK

 Uređenje parka za pse


1. Vijeće Mjesnog odbora „Mimara“ traži da se unutar Mjesnog odbora „Mimara“uredi park za pse.Za tu svrhu  predlažu livadu koja se nalazi zapadno od nogostupa i tramvajske stanice u Savskoj (ispred hotela Westin),a omeđena je sa sjeverne strane hotelom Westin,s južne strane zgradama u Jukićevoj ulici i sa zapadne strane je omeđena parkiralištem u ulici I.Kršnjavoga . Članovi Vijeća također predlažu da se zabrani šetnja pasa u parkovima u kojima se nalaze dječja igrališta,npr.na Mažuranićevom trgu i Srednjoškolskom igralištu postavljanjem znakova.

2. Ovaj će Zaključak biti dostavljen Vijeću Gradske četvrti Donji grad i Gradskom uredu za mjesnu samoupravu, civilnu zaštitu i sigurnost na daljnje postupanje.



· Članovi Vijeća MO Mimara ponavljaju zaključak kojim traže da se očiste stajališta za tramvaje u Savskoj, Vodnikovoj i na Rooseveltovom trgu budući da su nadstrešnice na tim tramvajskim stanicama izrazito prljave.

· Članovi Vijeća MO Mimara ponavljaju zaključak s 8. sjednice u vezi čišćenja i pranja Crnatkove ulice. Vijeće MO predlaže da Čistoća i Zrinjevac svake subote i nedjelje počiste i operu Crnatkovu ulicu i prostor ispred kluba H2O u Runjaninovoj ulici koje tijekom vikenda postanu smetlište.

· Članovi Vijeća MO Mimara ponavljaju zaključak kojim traže na zahtjev stanara Crnatkove ulice da se riješi problem nepropisnog parkiranja pred njihovim zgradama u večernjim satima uzrokovan radom obližnjeg kluba H2O i automobilima gostiju tog kluba. Članovi Vijeća ukazuju i na ozbiljnu opasnost da vozila hitnih službi (primjerice: hitna pomoć, vatrogasci), u slučaju potrebe, neće moći pristupiti zgradama i osobama koje se nalaze u Crnatkovoj ulici zbog neprohodnosti Runjaninove i Crnatkove uslijed nepropisno parkiranih vozila. Članovi Vijeća podsjećaju da se u Crnatkovoj ulici nalazi i Dom umirovljenika s brojnim slabo pokretnim i nepokretnim korisnicima, radi čega je potrebno da je prilaz i toj zgradi uvijek slobodan.

· Članovi Vijeća MO Mimara ponavljaju zaključak kojim traže od Gradskog ureda za prostorno uređenje, izgradnju Grada, graditeljstvo, komunalne poslove i promet, ali i od 1. policijske postaje hitno rješavanje problema nepropisnog parkiranja automobila na pločniku ispred i oko spomenutog noćnog kluba H2O, kao i na nogostupu ispred istočne strane hotela Westin (u dijelu ispred noćnog kluba Ray i trgovine DM). Pred spomenutim hotelom popucao je nogostup (kocke) od težine parkiranih automobila.


Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u srijedu, 15. lipnja 2022. godine u 18.00 sati. 

Sjednica je završila u 19:15 sati. 
Zapisnik vodila: Iva Špoljar Šarić


KLAS: 024-08/22-003/1004
URBROJ: 251-13-11-1-22-2
Zagreb, 11. svibnja 2022.

Predsjednica Vijeća
Mjesnog odbora „Mimara“

